

[image: cover]






Jakob Boch, Jahrgang 1928, wuchs am Krefelder Wall in Köln auf. Neben dem katholischen Milieu dieser Zeit prägten die Predigten des Kölner Jesuitenpaters Alois Schuh in den Siebiger Jahren sein Verständnis des christlichen Glaubens maßgeblich. Über zwei Jahrzehnte schrieb und dichtete Jakob Boch Texte für die jährliche „Kölsche Mess“ in der Bruder-Klaus-Siedlung. Nach dem Erfolg der Veröffentlichung der „Bibel op Kölsch“ mit ausgewählten Stücken der Heiligen Schrift im Jahr 2013 setzte er sich zum Ziel, das vollständige Neue Testament ins Kölsche zu übersetzen.







Die Mundart ist die Umgangssprache des Alltags; sie kommt aus dem unmittelbaren Erleben – man könnte sagen: von Herzen. Und wenn es ein kölsches Hätz ist, dann gilt: „Mer kann och ähnze Inhalte met Fruhsenn em Hätz betraachte.“


Johanna Weich




Vorwort


1928 ben ich als letzter vun fünf Pänz om Krefelder Wall op de Welt jekumme. En der Agneskirch ben ich jedäuf wode un han 8 Johr de Schul Balthasarstroß ohne Setzeblieve üvverläv öm dann Modellschringer zu lihre. De Kreech han ich ohne Schade üvverstande un ben eesch Engk 1944 met der Firma evakoiert wode. Zo zwei Stefte op einem Rad simmer nom Engk vum Kreech en Kölle widder anjekumme, donoh ben ich widder zo mingem ale Betrieb jejange öm ming Jesellepröfung zo maache. Ich han met Schnapsbrenne, Hamstere, Klüttekläue, Handballspille un och en der Danzschull de Hungerzick mieh schläch als räsch üvverstande. En St. Agnes wor ich och widder Messdeener Mem Danze fing och et Posseere an, un su han ich 1953 jehierot. Ävver weil kein Wunnung zo krijje wor, han ich mich em Bau ömjesinn, öm met Bescheid zo wesse, wie mer baue muss. En der Broder Klaus Siedlung han ich dann jebaut. Et hät zwei Johr jedot, eh mer entrecke kunnte. En der Zick vör der Pill kome och fröh ming veer Pute op de Welt.


Knapp dressich Johr han ich dann en der Deutsche Welle jearbeit un ben zick 1991 Rentner. Johrelang simmer zum Pater Schuh en St. Peter en de Kirch jejange, die immer voll wor och vun Theologen. Selvs de Heinrich Böll kunnt mer do treffe. Pater Schuh kunnt de komplezeteeste theologische Sache esu prädije, dat och ich se verston kunnt. Als hä jestorve wor, han ich mer en neu Kirch jesook un ben en St. Alban beim Professor Herkenrath jelandet. Do dorf ich et eeschte mol en ner Mess op Kölsch metmaache. Die hat mer jot jefalle, un ich kunnt dä Pastur zo ner Mess en minger Pfarrei St. Bruder Klaus anmeere. Die es dann esu jot anjekumme, dat mer jedes Johr bei uns am Fastelovendsonndach en Mess op Kölsch feere. Och en Bettstund op Kölsch em Rahme vun iwije Jebett hammer anjebodde. Sick dä Zick han ich Bibeltexte nohverzallt un och op Melodie vun Fastelovendleeder neue Texte jeschrevve.


Ich kann kein Lating, Kreechisch ov Hebräisch un han die Texte no der deutsche Üvversetzunge nohverzallt. Drei Bibelüvversetzunge han ich jebruch, öm Inhalte besser zo kapeere. Ich ben vun e par Lück annemeet wode, ming Texte en nem Boch zo veröffentliche, wat dann minge Son jedon hät.


No dem eeschte Boch han ich vun vill Lück zo höre kräch, dat ich wiggermaache soll. Esu han ich mich dozo opjeraaf un han domet aanjefange, et komplette Neue Testament op Kölsch opzeschrieve. Domet hatt ich drei Johr kein Langewiel un en sennvoll Arbeid. Bal han ich och jemerk, dat et nit möjjelich es, et janze Neue Testament esu löstich noh zo verzälle, wie ich dat met dene usjewählte Stöckcher us em ahle Testament jemaat hat. Ich hoffe, dat ich et richtije Moß zwesche dem als däftich anjesinne Kölsch un der Fruhbottschaff jefunge han.


Dem Agnes Kratzeller möch ich he hätzlich danke, et hät sich de Möh jemaat und ne jroße Deil dorchjelesse un Fähler berichtigt.


Köln, am Christkönigsfest 2017 Jakob Boch




De Fruhbottschaff nom Matthäus


Mt 1,1-17 De Stammbaum vun Jesus


Vun Abraham bes David woren et veerzehn Jenerazijone. Vun David bes de Jüdde noh Babylon verschlepp woten woren et och veerzehn Jenerazijone, un vun Babylon bes Jesus woren et och widder veerzehn Jenerazijone. Donoh steit fas, dat dem Jupp, de Mann vun Maria, sing Ahne Abraham un David wore.


Mt 1,18-24 Jesus weed jebore


Maria, de Moder vun Jesus hat met singem Bräutijam noch nit zesamme jewonnt, do hät ihr Jott dorch singe Jeis e Kind jemaat. Als de Jupp dat jemerk hät, wollt hä sich hösch dorch de Koot maache. Em Draum hät im de Hellije Jeis jesaat, dat hä Maria zo sich nemme soll, weil dä Jung, dä et Maria kräch, vum Jott jewollt wör, un hä im de Name Jesus jevve soll. Jesus dät de Lück vun ihr Sünde erlöse. Dat alles es passet, dat de Wöder, die Jott üvver de Prophete hät sage loße: De Juffer kritt e Kind, dat Immanuel, Jott met uns heiße deit. De Jupp hät nit met Maria jeschlofe, e Jesus op de Welt jekumme wor.




Mt 1,18-24 Jesus weed jebore.


Dem Jupp sing Marie wor e fromm Weesch


Noch Juffer un schön wie e Gedeech


Dat wed de Moder vun Jesus hät Jott jesaat,


un hät ihr dorch de Hellije Jeis ihr e Kind jemaat


De Jupp jedaach, ich dun nit de Vatter söke


Ich maach mich dönn, un dummich verdröcke


Em Draum leet de Hellije Jeis in wesse,


dat es Joddes Werk, dun et Laufejon verjesse.


Hä soll dem Pütche de Name Jesus jevve


Als Joddes Son deit hä de Sünde verjevve.


Prophete han jeschrevve, wat passeet,


dä Jung es de Erlöser, de Här Jesus Chres.


Die Juffer Pütche hät dat jebore no Joddes Jeis,


Da Immanuel, Jott met uns, heiß





Mt 2,1-12 De Weise usem Oste


Als Jesus jebore wor, kome drei Weise, die Stäne deute kunnte, op ihre Kamele zum Künning Herodes no Jerusalem un wollte wesse, wo de neu jeborene Künning der Jüdde wör. Se hatte singe Stän jesin un welle im höldije. Herodes un sing janz Volk wore zo Dut verschreck. Se han alle schlaue Lück de Opdraach jejovve, nom Messias zo söke. Et wod im jesaat, dat beim Prophete steit: Do Bethlehem, em Land Juda, bes nit de Kleinste unger de Städte. Us der kütt einer, dä ding Volk föhre deit. Herodes hät denne Weise jesaat, dat se en Bethlehem söke solle, un wenn se dat Kind jefunge hätte, im Bescheid jevve solle, dat och hä dem Pütche höldije künnt. Se sin wigger jetrocke un dä Stän trok vör inne, bes hä met singem Stätz op ne Stall zeije dät. Se sin en de Stall eren jejange un soche dat Kind, Maria un de Jupp. Se han ne deefe Deener jemaat un inne ihr Präsentche , Jold, Weihrauch un Mirrhe jejovve. No koter Zick han se em Draum erfahre, dat se dem Herodes nit sage solle, wo de Messias es, un sin op nem andere Wäch heim jeredde.




Mt 2,1-12 De Weise usem Oste


Jesus wor jebore, un en der selve Stund,


maat ne neue Stän de drei Weise en Kund.


Ne Künningsson es jebore, es noch e Kind


Dot im höldije, sit esu flöck wie de Wind.


Die Drei han sich op ihr Kamele jesatz,


se wollte in söke, dä kleine Künningsfratz.


En Jerusalem, de Herodes fehl us alle Wolke


Ne neu e Künning jöv et, wat sage ich dem Volke.


Sing schlau Lück däte en de hellije Schreffte loore


en Bethlehem wöd dä kleine Künning jebore.


Dä Stän vör inne, üvver nem Stallmaat hä stopp,


un dodren loch dä klein Künningsstropp.


Jold, Weihrauch un Myrrhe han se metjebraat,


un dem Klein als Präsentche en de Krepp jelaat.


En nem Draum leet Jott se wesse,


dot heim rigge un de Herodes verjesse.





Mt 2,13-23 De Jungemord en Bethlehem


Als de Weise fott wore, hät ne Engel dem Jupp em Draum jesaat, dat hä sich met Maria un dem kleine Pütche no Äjypte op de Wäch mache soll, weil de fiese Herodes Jesus söke un dut maache well. Jupp es opjestande un es noch en dersälve Nach no Äjypte afjehaut un do jeblevve, bes Herodes jestorve wör. Esu es dat Woot vum Prophet wor jewode: Us Äjypte han ich minge Son jerofe. Weil de Weise dem Herodes nit jesaat han, wo dä Jung es, kom hä ärch em Rasch un hät en Bethlehem un en der janze Jäjend alle Junge bes zo zwei Johre dut maache loße. Esu es dem Jeremia sing Woot zor Wohr jewoode: Mer höt en Rama vill Knatsche un Jammere öm de Pute, die nit mieh do sin. Als de Herodes dut wor, hät ne Engel de Jupp wesse loße, dat hä met Maria un dem Jung no Israel zoröck jon soll. Weil hä Himmelangst vör Archelaos, dem Son vum Herodes, hat, sin se no Nazaret en Galiläa jejange. Esu es dem Prophet sing Wood wohr jewode, Jesus wed Nazoräer jenannt wäde.


Mt 3,1-12 Prädich vum Johannes, dem Däufer


Op ener Stroß, die nevven dem Jordan wor, trok vill Volk, de mihschte zo Foß oder op enem Esel, dorch de Jäjend. An ener Stell, wo der Jordan durch de Wüste flüss, wor der Johannes. Hä hät denne Lück, die vorbei kome, zojerofe: Driht üch eröm, höt op met dem fiese Levve, denn dr Himmel es noh“. Der Prophet Jesaja hät de Lück schon vör langer Zick met dä Wöder weis jesaat: Dat es de Stemm, die us der Wüste röf. Maat de Wäch parat für de Här, dot alle Knubbele platt mache un stoppt de Löcher zo: Der Johannes hat sich e Wöbche us Kamelshoor met enem Reme öm der Buch jebunge. Et einzije, wat hä oß, wore Heuschrecke un welde Hunnich. De Minsche us Jerusalem un janz Judäa un dat janze Schmölzje, wat am Jordan wunne dät, kom zo im, hät jebich un leet sich däufe. Et kome och vill Pharisäer un Sadduzäer, die sich däufe loße wollte. Do saat hä zo denne: Ihr Jeffspritze un Schinghellije, meint ihr, ihr künnt laufe jon für dä Woot, die der Leeve Jott op üch hät? Ihr möt üch schon eröm drihe un nur dat dun, wat jot es. Un dot jo nit jläuve, dat, weil der Abraham öhre Vatter es, üch nix mieh passiere künnt. Ich sage üch: Us dä Stein, die he lijje, kann der Leeve Jott dem Abraham sing Pänz mache. Et steit allt einer do met nem Beil en der Hand, öm alle Bäum ömzohaue un en et För zo werfe, die kein jode Frooch brenge. Ich däufe nur met Wasser, domet ihr widder op de richtije Wäch kutt. Dä, dä no mir kütt, hät vill mih en de Maue als ich, un ich kann kein bessje an in tippe. Denn dä däuf met Hellije Jeis un met För. Hä deit alles uszorteere. Wä jet dauch, darf bei im blieve, un alles Andere wed en e För jeworfe, wat niemols us jeit.


Mt 3,13-17 Jesus wed jedäuf


Jesus es no Galiläa jejange, öm sich vun Johannes em Jordan Däufe zo loße. Dä wollt dat ävver nit dun, un saate: Woröm deiste zo mer kumme, ich han et nüdich, vun der jedäuf zo wäde. Jesus dät im antwoote: Dun mich däufe, weil et nüdich es för uns, alle Jerächtichkeite zo erfülle. Do hät Johannes in gedäuf. Als Jesus usem Wasser kom, jingk de Himmel op, un de Jeis Joddes kom wie en Dauv op in eraf, un mer hot en Stemm, die saate: Dat es minge leeve Jung, dä mer ärch jod jefällt.


Mt 4,1-11 Der Deuvel bei Jesus


En der Wüste hät Jesus veezich Dach jefaas, un singe Mage hät jeknottert wie ne Hungk. Der Deuvel wollt in verführe un saate: Wenn do Joddes Son bes, dann los doch us den decke Stein e Brut wäde. Hä kräch vun Jesus zo höre, dat jeschrivve steit, de Minsch deit nit vun Brut allein levve. De Minsch bruch och Wöder vun Jott. De Deuvel nohm in met en de hellije Stadt op de Zinne vum Tempel un saate: Wenn do Joddes Son bes, dann loß dich vun he bovve erunder fall, denn et steit jeschrevve: Jott hät singer Engele Avis jejovve, dat se dich op Häng drage solle, dat do nit jäje ne Stein stüsse dies. Jesus saate: Et steit ävver och jeschrevve, Do solls dinge Jott nit versöke. De Deuvel es met im op de hüchste Birch jefloge un hät im alles Jroße un Schöne op der Welt jezeich, un jesaat: Dat alles dun ich der jevve, wenn do dich vör mer op de Nas läje, un mich anbedde deis: Do saate Jesus: Jangk mer us de Auge do Satansbrode, denn et steit och jeschrevve, do solls dingem Jott höldije un im allein deene. Do hät sich der Deuvel usem Stöpp jemaat un et kome Engele öm im zo deene.




Mt 4,1-11 Der Deuvel bei Jesus


En der Wüste hät Jesus jefaas veezich Dach


Singe Mage dät knurre knottere , maat richtich Krach.


Dodrop hat de Düvel alt lang jewat


Un hät dann zo Jesus janz kess jesaat:


Wenn do de Son bes vum jroße Jott


dann maach der us dem Stein e lecker Brut.


Jesus saat dem Düvel: „Et steit jeschrevve,


de Minsch deit nit nur vum Brutesse levve.


De Minsch bruch och Wöder vun Jott.


Do droch in de Düvel us de Wüste no Sion fott.


Wenn do vum Dach fälls, bliefs do am Levve“


Saat de Düvel: Et steit jo jeschrevve;


Engel drage dich op de Häng op dinger Reis


Dat do dich an keinem Stein stüsse deis.


Et steit ävver och jeschrevve, es e Jebot


do solls nit versöke dinge jode Jott.


Op de hüchste Birch hät de Düvel Jesus jebraat


Un mem jroße Ihrewoot zo Jesus jesaat:


Läch dich hin, dun mich anbedde, ich sage der,


alles wat do he süß, kres do dann vun mer.


Do saaten Jesus: Us minger Auge do Satansbrode,


wat jeschrevve steit well ich der verrode.


Nor vör dingem Jott solls do dich kneene,


un keine andere anbedde un deene“.


Vun Jesus hät sich de Düvel flöck verdröck.


Jott scheckte Jesus Engele als sing Deenslück.





Mt 4,13 -23 De eeschte veer Jünger


Als mer Jesus jesaat hat, dat se de Johannes verhaftet han, es hä no Galiläa jejange un hät sich am See e Zemmer jesook. Su es et wor jewode, wat Isaias jesaat hät: Et Land am See, op de andere Sick vum Jordan, et Land der Heide, Galiläa, dat Volk, dat em Düstere setz, soch e Jroß Leech, un denne, die em Land un em Schatte vum Dut setze, es e Leech üvver inne opjejange. Sick dä Zick hät Jesus jeprädich: Dot üch bekerre, weil e Rich vum Himmel en der Nöh es: Als Jesus am Galiläischen See vorbei jingk, wore do zwei Bröder, Simon, jenannt Petrus ub Andreas. Die wore Fescher un han et Netz usjeworfe. Jesus saate zo inne: Kutt, un jod met mer. Ich maache üch zo Fescher, die Minsche fange. Die Zwei han alles ston un lijje jeloße un sin met im jejange. Als se wiggerjingke, woren do widder zwei Bröder, Jakobus un Johannes, die met ihrem Vatter Zebedäus, em Boot soße un de Netze am flecke wore. Och die hät Jesus jerofe. Se han Vatter un Boot do jeloße un sin met im jejange. Se sin dorch Galiläa jetrocke. Se han en de Synagoge de Fruhbottschaf verkündet un Kranke jesund jemaat. Dat hät sich en janz Syrien erömjesproche, un se braten Minsche, die vun alle müjjeliche Krankheite jeploch wode. Se han se allemole jesund jemaat; och Mondsüchtije un Besessene. Janz vill Lück us Galiläa, Jerusalem, Judäa un vun der schäl Sick vum Jordan sin met inne jetrocke.


Mt 5,3-12 Birchprädich


Als Jesus dat ville Volk soch, wat met im trok, hät hä sich op enem Birch hinjesatz un für sing Fründe un dat Volk jesaat: "


Sillich, die jeck sin un nix em Jeheens han,


denne jehöt der Himmel.


Sillich, die trore,


die wäde Trus erfahre.


Sillich, die e weich Jemöt han un nit tirek usem Anzoch sprenge,


die wäde dat Land ihr Eije nenne Sillich, die Schmach han no Jerächtichkeit, die wäde satt wäde.


Sillich, die e weich Hätz han, un de Nut vun de Andere sin un versöke zo helfe,


die wäde em Himmel met weichem Hätz opjenomme.


Sillich, die e rein Hätz un nit der Deufel en der Siel , die wäde Jott sinn.


Sillich, die sich üvverall öm Fridde bemöhe,


die wäde Sön un Döchter Joddes heiße.


Sillich, die verfolch un jepiesack wäde, weil se für Jerächtichkeit kämpfe,


denne jehöt der Himmel.


Sillich sid ihr, wenn se üch wäje mir verfolje un quäle, un nur Schlächtes nohsage,


freut üch do drüvver, ühre Luhn em Himmel es janz jroß.


Denn dat han se och met de Prophete jemaat.


Sillich, die sich afrackere, öm Andere en Freud zo mache, die wäde lachend am Himmelspötzje empfange.


Mt 5,13-19 Salz en Zupp


Ehr sid för de Minsche et Salz. Wenn ävver et Salz laff jewoode es, womet soll mer et dann widder salze. Et dauch nix mih, et es för nix mieh zo jebruche. mer kann et nur noch op de Kipp brenge. Ihr sind för de Minsche et Leech. En Stadt, die bovve huh om Berg litt, kann sujar dä sinn, dä Knöpp op de Auge hät. Och stich mer kein Käz an un spölp e Döppe do drüvver. Nä, wenn mer e Leech anjestoche hät, stellt mer et huh op ene Leuchter, domet et för alle Lücken der Stuff hell wed. Su sollt ehr wie e Leech leuchte vör de Minsche. Dann sinn se, wat ehr Jodes doot. Se singe dann us Freud dem Vatter em Himmel e Lovleed. Dot jonit jläuve, dat ich jekumme ben, öm jäje dat zo sin, wat de Prophete jesaat han un dun de Jesetze oplüse. Nä, ich dun alles erfülle. Ich sage üch: Himmel un Äd jon nit eher unger, e et Jesetz nit bes op et kleinste Fitzje erfüllt es. Wä Jebotte usradeere well, es em Himmel de Kleinste, wä donoh levve deit es jroß em Himmel.


Mt 5,20-48 E besser Hätz


Jesus saate: Wenn ihr nit jerächter sit als de Schreffjelehte un de Pharisäer, künnt ihr nit en de Himmel kumme. Zo de Ahle es jesaat wode, do solls kein dut maache. Ävver ich sage üch, dat jede, dä Andere met fiese Wöder usschänge deit, soll der Düvel holle.Wenn do jet nom Altar bringe wells, un et fällt der en, dat einer jet jäje dich hät, dann loss ding Jave vörm Altar lijje un jangk zo dingem Broder un dun dich widder met im verdrage. Do no kannste die Offer op de Altar läje. Sorch flöck för ne Usjlich met dingem Feind, domet dä dich nit vör de Reechter schlepp un do en de Pötz küss, bes dat do alles berapp häs.Et wood och jesaat, do solls nit, wenn de verhierod bes, fremb jon. Ich sage üch, allemole, die Andere bejerre, han em Hätz de Ehe jebroche. Dun dat usrieße un weg werfe, wat dich zo ner Sünd verführe well, ejal op Auch, Ärm of Bein. Wä sing besser Ehehälfte fottscheck un sich jet Neues söke deit, deit de Ehe breche. Dun nie schwöre; sach entweder jo oder näh. Auch jäje Auch, un Zänk jäje Zänk deit keine Fridde bringe. Wenn der einer en Knallzijar op de rechte Backe jit, dann dun im och de linke anbeede. Un wenn der einer et Kamesol avnemme well, jev im och noch de Mantel. Et wood jesaat, dat mer singe Fründ jän un singe Feind hasse soll. Ich sage üch: Hat ühr Feind jän, un dot för die, die üch jet Fieses welle, bedde. Dann sit ihr Sön vum Vatter im Himmel, denn dä jit Sonnesching un Rähn alle Minsche, op se jod of schläch sin. Wenn ihr nor zo ühr Bröder fründlich sit, wat es schon dobei, denn dat dun och de Heide. Dot probeere perfek zo sin, wie ühre Vatter em Himmel”.


Mt 6,1-6 Met Almose un Bedde anjevve


Dot jod oppasse, dat ühr Jerächtichkeit nit an de jroße Jlock jehange wed, weil dovun Jott nix wesse well. De Heuchler, die em Tempel un op der Stroß nor spende un bedde wenn se jesinn wäde, die krijje em Himmel wat se bruche. Wenn do Almose jevve deis, dann soll ding rächte Hand nit wesse, wat de linke deit. Un wenn do bedde deis, dann mach et nit wie die Sülehellije, die vun alle Lück jesinn wäde wolle. Jangk en ding Zemmer un dun do bedde, den Jott kann alles, wat verstoche es sin.


Mt 6,7-15 Et Vatter unser


Dot nit schwade wie de Heide, die meine, dat se jehoot wöde. De Vatter em Himmel weiß. eh ihr de Muhl opjemaat hat, wat ihr bruche dot. So sollt ihr bedde.


Leeve Jott, do bes uns alles, Vatter un Moder, ding Riech es esu jroß, dat mer allemole do eren kumme künne. Alles, wat do wells, soll passere, bei der em Himmel un he op der Äd. Do jiss, wat mer Minsche zum Levve bruche, och wemmer schläch deile künne. Do bes jnädich un deis Schold verjevve. Helf och uns, Andere zo verjevve, wenn se uns op de Föß jetrodde han. Halt alles Fiese vun uns fän, dat mer de Wäch zo der finge. Mer röhme un ihre dich, denn der allein es alles, hück, un en Iwichkeit.


Mt 6,19-24 De wohre Schatz


Doot kein Schätz zosamme raafe un bei üch stapele, weil se vun Motte un Würm kapott oder vun de Spetzbove jeklaut wäde. Sammelt üch besser Schätze em Himmel, weil et do kein Würm, Motte un Halunke jit. Ehr sit emmer met ührem Hätz do, wo och ühr Leevstes es. Keiner kann Deener vun zwei Häre sin. Dem eine mät hä Kratzfößje un dä andere dät hä am leevste verjefte. Dat heiß: Do kanns entweder dingem Jott deene oder die janz Senne drieht sich nor öm de Jrosche


Mt 6,25-34 Dot an de Vörsinn jläuve


Maat üch kein Sorje üvver dat, wat ühr esse un antrecke dot. Es nit et Levve mieh wie esse, un de Liev mieh als de Plute? De Vüjjelche siee, ernte un sammele nit, ävver de Vatter im Himmel deit för se sorje. Ihr sit doch vill mieh als die. Do kanns dich met Sorje keine Dach älder maache. Lur der de Blome an, wie se waaße, se arbeide, spenne un nihe nit, ävver Salomon met all singer Prach wor ne Lumpemann jäje se. Wenn Jott sorje deit för alles Jröns, dat hück jewaaße un morje verdrüch es, wievill mieh sorch hä för üch Kleinjläuvije. Dot üch nit üvver et Morje de Kopp zerbreche. De Vatter im Himmel weiß, wat ihr nüdich hat. Dot et Reich Joddes söke un de Jerächtichkeit.


Mt 7,1-12 Dot nit reechte


Dot nit reechte un ordeile, weil esu, wie ihr et dot, wed et och met üch jemaat. Sök nit nom Splitter em Auch vun dingem Broder, wenn do nit de Balke en dingem eijene Auch sühs. Dot et Hellije nit de Hüng jevve un dot Perle nit vör de Säu schmieße. Se tredde op dat, wat do inne jejovve häs, un falle dann üvver dich her. Wenn ihr öm jet bedde dot, wed üch dat jejovve, un wenn ihr söke dot, fingkt ihr et och. De Dör wed üch opjemaat, wenn ihr ankloppe dot. Jevvt ihr ührem Son ne Stein statt Brut, wenn dä Schmach hät? Un dot ihr dem en Schlang jevve, wenn hä ne Fesch han well? Ihr sit all kein Engele un dot ühre Pute nur Jodes jevve. Vill mieh als ihr jit üch ühre Vatter em Himmel, wenn ihr in öm jet bedde dot. All dat, wat mer üch Jodes deit, dat sollt ihr och Andere dun.


Mt 7,12-28 Falsche Prophete un jod Fründe


Jangk dorch de et kleine Pötzje, och wenn de Wäch schmal es, weil de jlatte un breide Wäch, den vill jelaufe sin, en et Verderve führt. Losst üch nit vun falsche Prophete Hunnich öm de Muhl schmiere, weil se enne Minschefresser sin. An dem, wat se dun un schwade, kannste sinn, wat met inne los es. Jod Obst deit mer vun nem jode Baum plöcke, Us nem Baum met fiese Froch mäht mer nor Brandholz. Wä dat deit, wat minge Vatter well, un nit dä, dä Här Här zo mer sät, kann en de Himmel kumme. Die jage ich fot, die zo mer sage, wat se alles Jode en mingem Name jedon han. Jeder, dä sich an dat hält, wat ich sage, es wie einer, dä sing Huus op faste Boddem baut. Dat steit fas bei Sturm un Rähn wie en Mor. Einer, dä nit deit, wat ich sage, es jet wie ne Jeck, weil sing Huus, wat en de Sand jesetz es, beim nöchste Donnerwedder ömfällt. Als Jesus opjehot hat, brummte de Lück de Kopp, weil hä verzallt hat wie einer, dä de Maach hat, un nit wie ne Schreffjelehte.


Mt 8,1-13 Wunder, Ussätzije un ne Knäch


Vill Lück leefe Jesus hingerher. Do kom einer, dä Aussatz hat, un saate zo Jesus: Herr, wenn do wells, es ming Huck widder rein. Jesus hät im en Hand op de Scholder jelaat, un saate: Ich well, dat do rein bes. Un em Nu hat hä en Huck wie e Kinderföttche. Wigger saate Jesus: Sach keinem, wat he passet es. Jangk, dun dich de Priester zeije, un breng e Offer dar, wie et Moses jesaat hät: Se sin wigger jejange un kome no Kapharnaum, wo ne Hauptmann zo Jesus un saate: Herr, minge Knäch litt zo Huus, es dudkrank un hät ärje Ping. Jesus frochten in, op hä kumme un in jesund maache soll. Do saaten dä Hauptmann: Herr ich ben et nit Wät, dat do en mieh Huus küss. Ävver do bruchs nor ein Wötche zo sage, dann es dä Knäch widder jesund. Och ich ben einer, dä Avis jevve kann, un wenn ich jet befelle, dann müsse de Saldate hüre. Jesus wor vun de Söck un saate: Em janze Land han ich noch keine jetroffe, dä esu eine Jläuve hät. Jangk Heim, wat do jejläuv häs, passet. Un em jliche Momang wor dä Knäch jesund.


Mt 8,18-34 Nochfolje, Storm, Besessene un Säu


Ne Schrefjelehte saate zo Jesus: Meister, ich well met der jon, ejal wohin do hinjeis. Un Jesus dät im sage: De Müs verkruffe sich en ihr Loch, de Vüjjelche schlofe en ihrem Nest. Nor ich wunne nirjendwo un han kein Bett, wo ich schlofe kann. Ne Jünger wollt ech singe Vatter bejrave, un Jesus saate: Loss de Dude bei de Dude, do ävver jangk met mer. Jesus soß met singer Fründe en nem Boot un fuhr üvver ne See. Do kom ne Storm op, un se hatte Angs, dat se versuffe däte. Se han Jesus jeweck, un dä saate: Wat sit ihr doch Botzendresser, ihr Kleinjläuvije. Dann es hä opjestande un hät de Storm un de See usjeschant, un em Nu wor et Mucksmüsjestell. De Lück frochten sich, wä dat wör, op den Wind un Wasser hüre. Als se widder an Land wore, komen zwei Besessene, vör denne alle Lück Bammel hatte un han jebrüllt: Wat hammer jedon, Son Joddes? Bes do jekumme, öm uns zo pisacke? Nevvenan wor en Herde Säu, un die Dämone wollte, wenn Jesus se verjage dät, en die Säu fahre. Un Jesus saate: Fott met üch! Die Dämone fuhre en die Säu, die da Afhang erunder raste, öm unge enem See zo versuffe. Die Lück, denne die Diere jehote, han zo Jesus jesaat, dat hä fot jon soll us der Jäjend.


Mt 9,1-9 Heilung vun nem Lahme


Se Komen met nem Lahme op ner no Bahre zo Jesus. Als dä se soch, saate Hä: Han kein Angs, ding Sünde sin der verjovve. E par Schrefjelehte hoten dat un meinten, dat hä Jott lästere dät. Jesus kunnt ihr Jedanke lese un saate: Woröm hat ihr schlächte Jedanke? Wat es leichter zo sage: ding Sünde sin der verjovve of stank op un jangk heim. Domet Ihr ävver merke dot, wat de Minscheson kann, sage ich:Stank op!. Un hä stund op un jingk heim. De Lück, die dat jesinn han, han Bauklötz jestaunt üvver ne Minsch, dem Jott suvill Maach jejovve hät.


Mt 9,10-26 Esse met Sünder, Faaste, Bloterin


Als Jesus un sing Fründe am Desch wore un esse däte, komen Sündije un Zöllner an singe Desch. Woröm deit ühre Meister met su en Type esse? frochten Pharisäer die Junge. Jesus hoten dat, un saate: De Kranke bruche ne Doktor, nit de Jesunde. Ihr möt lihre, wat Erbarme heiß. Ich rofe kein Jerächte, Sünder bruche mich. De Johannesjünger frochten Jesus: Woröm dummer faste, ävver ding Fründe nit? Jesus saate: En Huhzick es kein Troorspill, un et wed jemüffelt, sulang de Bräutijam bei inne es. Wenn dä nit mieh do es, wed jefaas. Junge Wing zerrieße al Schläuch, wemmer in do eren deit, un es verdorve. Nä mer füllt in en neu Schläuch. Do kom ne Brodermeister eren un fehl für Jesus op de Kneen, un saate: Ming Dochter es jrad jestorve, kumm un dun ding Häng op se läje, domet se widder levve deit. Jesus un sing Fründe sin met im jejange, un en Frau, die Bloterin wor, hät in hösch an singe Punjel beröhrt, weil se dach, wenn ich in berühre, ben ich widder jesund. Jesus hät dat ävver jemerk, un saate zo ihr: Do häss vill Kurasch, ävver dinge Glaube hät der jeholfe, un se wor widder jesund. Als se zo dem Huus vun dem Brodermeister kome, wor et Troorspill vun de Lück un Fleutespiller schon dran. Weil Jesus zo inne saate, se sollen stell sin, weil dat Mädche nor schlofe dät, han se in usjelaach. Hä es zo im jejange, hät im de Häng opjelat, un dat Mädche es opjestande. Üvver dat Wunder wod en der janze Jäjend jeschwad.


Mt 9,27-37 Zwei Blinde, ne Stumme


Zwei Blinde sin Jesus nojelaufe un han jebrüllt: Erbärm dich unser, do Son vum David. Jesus hät se jefroch, ob se jläuve däte, dat hä dat künnt. Als se: Jo! saate, hät hä inne op de Auge jeföhlt un jesaat: Wenn ihr dat jläuve dot, dann soll dat och passeere. Als se widder sinn kunnte, hät hä inne verbodde, einem dovun jet zo sage; ävver ihr Freud wor esu jroß, dat se alle Lück dovun verzallt han. Och ne Stumme hät hä widder schwade loße. Alles hät sich jewundert üvver dat, wat hä alles heile kunnt. Nor de Pharisäer saate, dat Jesus da Dämone mem Deufel usdrieve dät. Jesus es dorch et Land jetrocke, hät jeprädich un Kranke jesund jemaat un wor am Engk hungksmöd. Hä saate zo singe Fründe: Et jitt zo winnich Arbeider, un et es vill zo ernte. Dot zo Jott bedde, dat hä Helfer schecke deit.


Mt 10,1-16. Die Jünger wäde losjescheck


Jesus hät sing zwölf Jünger losjescheck, öm Wunder zo werke. Dat wore: Simon-Petrus un singe Broder Andreas, Jakobus un singe Broder Johannes, Philippus un Bartholomäus, Thomas un Mathäus, Jakobus un Alphäus, Simon un Judas Iskariot. Jesus saate inne: Jod nit zo de Heide un och nit bei de Samariter. Dot en Israel blieve, un sat de Lück, dat de Himmel en de Nöh wör. Dot alles dat, wat ich jemaat han. Maat Kranke jesund, Dude labendich, Leprakranke rein un dot Dämone fott jage. Dot kein Esse un Drinke, kein Jeld un kein zweite Plute un Schohn metnemme, weil jede Arbeit ihre Luhn wät es. Dot fründlich jröße, wenn ihr en e Huus eren jod, un wenn se üch fründlich opnemme, dann soll ühre Fridde op et kumme. Wenn se üch ävver nit wolle, so dot dat Huus oder dat Dorf verjesse. Et kütt Schlemmes üvver die, die üch nit han wollte. Ich schecke üch wie Schofe unger e Rudel Wölf. Jod met reinem Hätze un schlau wie en Schlang üvver Land.


Mt 10,17-25 Wäje mer wed ihr verfolch


De Minsche wäde üch verfolje, vör de Reechter schleppe un en der Synagog kamesöle. Maat üch kein Jedanke üvver dat, wat ihr schwade dot, wenn se üch vör de Jereechte schleppe. Jott lät üch en de Muul, wat ihr sage dot. Einer wed dem Andere singe Deufel sin. Jeder jäje Jede. Väter jäje ihr Pute un Bröder, Pute jäje de Ahle un Jeschwister. Weil ihr zo mer halde dot, dun se üch hasse. Ävver wenn ihr bes an et Engk mer treu blieve dot, wed Ihr jerettet. Ne Jesell es nit mieh als de Baas, un de Knäch nit mieh als de Här. Wenn de Huushär de Düvel es, wat sin dann sing Kumpane?


Mt 10,26-42 Dot schwade, ohne Kadangks


Maat üch kein Sorje vör dem Pack, weil et nix Jeheime jit, wat nit erus kütt. Hat keine Bammel vör denne, die üch dut schlage welle, ühr Siel künne se nit kapot maache. Wenn och ne Spatz nor e par Penning koste deit, et fällt keine einzije vun inne vum Himmel, ohne dat et Jott well. Jott weiß sujar, wievill Hoore do om Kopp häs. Ich ston zo dem bei mingem Vatter, dä och för alle Minsche zo mer steit. Ich ben nit jekumme öm Fridde zo bringe, ich han de Säbel bei mer. Ich ben et Schold, weil Minsche die zo mer ston, sich met alle denne, die anders denke, verkrache. Wä sing Eldere un Jeschwistere leever hät als mich, un wä sing Krütz nit op sing Scholder nimmp, un met mer jeit, es et nit wät, minge Fründ zo sin. Wä üch opnemme deit, nimmp och mich op un den, dä mich jescheck hät.


Mt 11,1-19 Jesus sät vun Johannes


Als Jesus met singer Fründe dorch de Jäjend jetrocke es un üvverall jeprädich hat, wollt Johannes, dä en de Blech soß, wesse, op Jesus dä wör, op dä se wade däte, oder op noch ne Andere köm. Jesus saate: Jod zo Johannes un sat im, wat ihr sinn un hüre künnt. Blinde künne widder sinn, Lahme laufe, Dauve hüre, Ussätzije wäde rein, Dude widder labendich un dem ärme Volk wed de Fruhbottschaff jeprädich. Un Jesus hät wigger jesproche üvver Johannes. Woröm sid ihr en de Wüste jekumme? Wollt ihr ne Minsch sin en Fraulückskleider? Bei Fürste un Künnije wäde su en Klamotte jedrage. Hä es mieh als ne Prophet, denn vun im steit jeschrevve, dat Jott ne Bodde vör der her, öm der de Wäch jlatt zo maache. Keiner es jrößer als Johannes der Däufer. De Minsche saaten vun im, dat ne Dämon en ihm wör, weil hä en der Wüste nix jejesse un jedrunke hät. Als de Minscheson kom, saaten se, dat dä ne Fressklötsch un ne Suffbroder wör, weil hä sich met Sünder un Zöllner an eine Desch setze dät“.


Mt 11,20-30 Drohe un Jubele


Weil de Minsche, do, wo Jesus jeprädich hat, nit op dat jehoot han, wat hä jesaat hät, hät hä inne Schlemmes anjedraut. Denn met üch wed et vill schlemmer jon, als met Sodom passet es. Un Jesus hät jebett: Ich priese dich leeve Vatter. Do häs Himmel un Äd jemaat, do deis ding Maach nit de Schlaue, sondern de klein Lück zeije. Alles hät mer minge Vatter jejovve. Keiner kennt Joddes Son, un keiner kennt de Vatter usser dem Son. un denne, die an in jläuve. Kutt allemole bei mich, die am Levve schwer zo drage han, ich well üch Freud schenke. Dot vun mer lihre. Ich han e jod Hätz, un ihr dot ühr Rauh finge. Ming Joch es sanef un ming Lass es janz leich.


Mt 12,1-14 Frooch un en schlemm Hand


An nem Sabbat jingk Jesus un sing Jünger dorch e Koonfeld, un weil se Schmach hatte, han se Köner avjerupp un jejesse. De Pharisäer soche dat un saaten zo ihm: Ding Fründe dun jet, wat am Sabbat verbodde es. Jesus saaten inne: Hat ihr nit jelese, wie David un sing Lück Kohldampf hatte un em Tempel de hellije Brude jejesse han, die nor de Priester esse dörfe. Dun die sündije, wenn se am Sabbat em Tempel arbeide, wat för jede andere en Sünd es? Ich sage üch, he es mieh als de Tempel. Weil ihr nit wesse dot, wat Erbärmde es, dot ihr Unschöldije verorteile. De Minscheson es mieh als de Sabbat. Donoh sin se wiggerjejange un trofe ne Mann, dä en janz schlemm Hand hat, met dä hä nix dun kunnt. Es et verbodde?, frochten Jesus de Pharisäer, un dot ihr mich anklage, wenn ich am Sabbat ne Kranke jesund mache? Un hä saate wigger: Wenn einem vun üch sing einzich Schof am Sabbat en e Loch fällt, deit hä et do erus nemme? Es de Minsch nit vill mieh als e Schof? No saat mer jet. Dann saate hä zo dem Mann: Streck ding Hand us! Un se wor jesund jewode. Die Pharisäer sin erusjejange un han üvverlat, wie se in an de Jalje bringe künnte.


Mt 12,15-32 Jesus, Joddes Knech, Beelzebul


Jesus hät dat jemerk un hät sich verdrück. Et sin im vill Kranke nohjekumme, un hä hät se allemole jesund jemaat. Se sollten ävver keinem jet dovun verzälle. Dat es passet, domet wor wed, wie et jeschrevve steit: ehr künnt minge Knäch sinn, dä mer jod jefällt. Ich läje minge Jeis en in, un hä wed Räch verkünde. Hä mät keine jroße Ophehevvens öm dat, wat hä sät. Hä deit keinem jet, bes et Räch jewonne hät. Alle Völker setze op singe Name ihr Hoffe. Et kome Lück, die ne Besessene braten, dä stumm un blind wor. Jesus hat in jesund jemaat un de Lück han Bauklötz jestaunt un frochten sich, op dat de Son Davids wör. Die Pharisäer, die dat hoten saaten: Dä driev de Dämone met Beelzebul us. Jesus kunnt op ihrer Steen lese, wat se dachten, un saate: Kein Land, wat usenein fällt, kann jenau su winnich bestonn wie e Huus, wat mer deile will. Wenn der Satan de Düvel verjage well, dann mät hä sing Maach kapott. Wenn ich de Dämone mem Jeis Joddes usdrieve, dann kütt zo üch Joddes Heil. Keiner vun üch kann e Huus üvverfalle un plündere, wenn hä sich nit vörher schlau jemaat hät, wie stärk de Andere es. Wä nit met mer es, es jäje mich un zerstreut, anstatt met mer zo sammele. Wenn ihr Schlächtes üvver mich schwade dot, wed üch verjevve, wä ävver Schlächtes üvver de hellije Jeis sät, för den jit et kein Verjevve.


Mt 12,33-50 Hätz un Wöder, de wohre Verwandte


Jesus sate: Wenn ne Baum jod es, dann es och sing Frooch jod; un wenn ne Baum schläch es, dät auch och sing Frooch nix dauge. An de Frooch süht mer, wat met dem Baum loss es. Wie kann dat Rattepack Jodes schwade, wenn et en schwatze Siel hät? Wo et Hätz vun voll es, dovun läuf de Muul üvver. Ich sage üch: Jedes unnötze Woot wat ihr schwade dot, kritt ihr beim Jereech unger na Nas jehalde. E paar Schreffjelehte wollte e Zeiche vun im sinn, un se krächten zo hüre, dat e fies un sündich Volk kein Zeiche vun im kräch. Jona wor drei Dach em Buch vun nem Fesch, un de Minscheson wed nor drei Dach dut em Jrav lijje. De Lück en Nineve han op Jona jehot un nit mieh jesündich. Jesus wor zo de Lück am spreche, un einer saate zo im: Drusse steit ding Moder met dinger Bröder, un se wolle, dat do erus kumme deis, öm met inne zo schwade. Jesus saaten: Wä es ming Moder un wä sin ming Bröder? Jeder dä dat deit, wat minge Vatter em Himmel well, es mer Broder, Schwester un Moder.


Mt13,1-43 Unkruck, Mostert un Surdeich


Zo janz vill Lück, die bei im wore, saate Jesus: Mem Himmel es et wie met nem Boor, dä jode Same op singe Acker jestreut hät. Nachts kom Kradepack un hät Unkruck üvver et Feld verstreut. Als de Weize kieme dät, kom och et Unkruck us de Äd jeschosse. De Knechte meinte, dat de Boor doch jode Same jestreut hät, un kunnte nit verston, wieso do esu vill Unkruck waaße dät. Dä Boor saate hä: Dat hät minge Feind jedon . Die Knächte frochten in, op se dat Unkruck usrieße solle, un krächten zo hüre, dat se dobei och de Froch kapott tredde däte. Lommer et waaße loße un beim ernte solle de Lück met der Sens esch et Unkruck püngele un verbrenne, de Weize ävver en ming Schür bringe. Wigger saate Jesus: Et Riech em Himmel es wie e Könche vum Mostert, dat einer op singem Acker en de Äd deit. Et es et kleinste vun alle Someköncher, wenn et ävver waaße deit, es et am Engk et jrößte vun allem, wat em Jade waaße deit. Wemmer e Knübbelche Surdeich en en Bütt Deich deit, dann dot et nit Lang, bes alles sur es. Als die Lück fott wore, saate Jesus zo sing Fründe: Dä, dä jode Same jesiet hät, es de Minscheson un de Acker es de Welt. De jode Same sin de Kinder Joddes, un et Unkruck sin dem Schlächte sin Pute. De Erntezick es et Engk der Welt un de Lück met de Sens sin de Engele. Wie et Unkruck en et Für jeworfe wed, su wed dat janze Kradepack en de Höll jestopp, un do krijjen se, wat se bruche. De Jerächte kumme en et Rich vum Vatter em Himmel“.


Mt13,44-51 De Schatz em Acker


Jesus sate: De Himmel es wie ne Acker, en dem ne Schatz es, vun dem keiner jet weiß. Als en einer zofällich jefunge hat, hät hä in widder verstoche. Hä hät alles wat hä hat, verklopp un hät dat Feld jekauf, öm domet och de Schatz zo han. Och es de Himmel jet wie Kaufmann, dä schöne Päle söke deit. Op einmol hat hä ävver de schönste Päl jesinn, die et jov. Hä hät all sing Päle verklopp, öm die eine zo han. Wie e Netz, en dem mer vill Fesch jefange hät, es de Himmel. Die jode Fesch kumme en e Döppe un die Schlächte wirf mer fot. Su es et am Engk op der Welt. De Engele dun de schlächte Minsche ussöke un en de Höll verdamme. Hat ihr mich verstande? Doröm es ne Schrefjelehte, dä dorch de Schul vum Himmel jingk, jet wie ne Vatter, dä us singem Schatz Neues un Aales erushölt.


Mt 13,53-58 Jesus deit Nazaret besöke


Als Jesus fädich wor met de Jleichnisse, es hä en sing Heimat, no Nazaret jejange. Do hät hä em Tempel jeprädich, un de Lück han jestaunt, wie schlau hä wör, un üvver die Wunder, die hä werke dät. Se meinten, dat dat de Son vum Zimmermanns Jupp wör un sing Moder Maria un sing Bröder Köbes, Jupp, Simon un Judas wöre. Och sing Schwestere däte allemole bei inne wunne. Weil se nit verston kunnte, woher hä dat hat, woren se neidisch un wollte nix mieh vun im wesse. Jesus saate inne: „Keine Prophet kann en singer Heimat un en singem Huus ne Blomepott jewenne. Lück, die sing Famillich kenne, dun in veraachte“. Jesus hät do nix mieh jedon un es fottjejange.


Mt 14,1-12 De Dut vun Johannes dem Däufer


Dem Föösch Herodes han se üvver Jesus jesaat, dat Jesus Johannes der Däufer wör. Dä wör widder labendich jewode un dät Wunder werke. Herodes hat in nämlich en de Pötz jestopp, weil Johannes im jesaat hat, dat et falsch wör, Herodias, de Frau vun singem Broder Philippus zo hierode. Hä hät in och jän kapott jemaat, ävver sich nit jetraut, weil et Volk meinte, dat dat ne Prophet wör. Om Jebotsdach vun Herodes hät de Dochter vun Herodia esu schön jedanz, dat hä ihr alles versproche hät, wat se han wöllt. De Moder hät dem Mädche jesaat, dat et sich als Jeschenk de Kopp vun Johannes dem Däufer, op nem Teller serveet, wünsche dät. Dat hät dem Föösch janit jeschmeck, ävver weil se all jehoot hatte, wat hä versproche hat, hät hä Avis jejovve, de Johannes zo köppe un singe Kopp dem Mädche zo serveere; un dat hät in singer Moder jejovve. De Johannesjünger han in bejrave un alles Jesus verzallt.


Mt 14,13-21 Et eschte mol wed et Brut mieh.


Als Jesus vum Dut vun Johannes jehoot hat, hät hä sich en e Bötche jesatz, un es an et andere Ofer jefahre. Hä wollt allein sin. De Lück han dat jesinn un sin öm de See jelaufe. Als hä ussteije dät, un soch, wie dat Volk anjerannt kom, hat hä Metligge met im, un hät Kranke jesund jemaat. Ovends saaten sing Fründe zo im, dat hä de Lück fottschecke soll, domet se sich en de Dörfer jet zo Esse holle künnte. Se krächten vun Jesus zo hüre, dat dat nit nüdich wör, weil sei inne jet zo Käue jevve künnte. Ävver nor fünf Brude un zwei Fesch hatte se bei sich. Jesus saate inne, dat de Lück sich en et Jras setze solle. Hä hät sich Fesch un Brut bringe loße, hät jebedd, et Esse jesänt, et Brut jebroche, un dann alles unger de Minsche verdeile loße. Allemole han se jejesse un sin satt jewode. Met dem, wat üvverich wor, han se zwölf Körv voll jemaat.


Mt 14,22-35 Jesu läuf üvver et Wasser


Jesus hä sing Fründe met nem Bötche üvver de See jescheck, un jesaat, dat hä nohkumme dät. Als hä de Lück heim jescheck hat, es hä op de Birch jejange öm allein zo sin un zo bedde. Die Fründe kome mem Bötche kaum us de Föß, weil se Jäjewind hatte. Medden en der Nach kom inne Jesus zo Foß üvver de See entjäje jejange. Se han us Himmelamgs jebrüllt, weil se dachten, dat dat e Schreckjespens wör. Jesus sproch inne Mot zo un saate inne, dat se sich kein Sorje zo maache bröte. Petrus saate: Här, wenn do et bes, dann loss mich doch zo der kumme. Jesus saate: Dann kumm doch!. Petrus es usem Bötche jeklomme un kunnt wie Jesus üvver et Wasser laufe. Op einmol hät hä de Wind un dat Wasser jespört un kräch et met der Angs zo dun. Hä hät op et Wasser jeloort un Jesus ussem Auch verlore, un fing an, underzojon un hät no Hölp jebrüllt. Jesus hät im de Hand hinjehalde, un Petrus hät sich dran huhjetrocke. Jesus saate: Wat häs do för ne kleine Jläuve, wenn do mich em Auch halde deis, kann der nix passeere. Se sin en et Bötche jeklomme un an et Ufer jefahre. Do hatten Kranke op in jewat, weil se jläuvte, wenn se singe Kiddel anpacke däte, wäde se widder jesund. De Männer em Bötche saaten: „Et es wor, dat es Joddes Son“.


Mt 15,10-20 Wat rein es un wat nit


De Pharisäer un Schreffjelehte frochten Jesus: Woröm dun ding Fründe jet, wat uns Ahle nit jedon han. Denn se wäsche sich fürm Esse nit ihr Fingere. Do reef Jesus dat Volk zosamme un jov för dem janze Knubbel Minsche die Antwoot: Hührt jot zo un verstot mich nit falsch. Nit vun dem, waten de Muul erenjestop weed, weed mer unrein, sondern dat, wat us de Muul eruskütt, kann dreckich sin. Do saaten sing Fründe zo im: Wat do jrat jesaat häs, dat han dir de Pharisäer un Schreffjelehte schwer kromm jenomme. Hä ävver jov inne zor Antwoot: Alles Jröns, dat nit de Vatter em Himmel jeflanz hät, wet usjeresse. Dröm loss doch die ärm Jecke. Dat sin doch nur blinde Föhrer für Blinde. un wenn ene Blinde ne Blinde föhrt, dann lijjen bal allebeids en dr Sot. Petrus frochte in, op hä inne dat Jleichnich erkläre künnt? Jesus saate: Künnt och ihr mich nit verston? Alles, waten de Muul jestop weed jeit dorch de Mage un kütt hinge widder erus. Was ävver us de Muul eruskütt, kütt usem Hätz, un dat kann beim Minsch dreckelich sin. Dat künne schlächte Jedanke sin, wie Dutschlag, Frembjon, Unzoch, Stelle, Lästerei un falsche Ussage. Dat es et, wat de Minsch schläch mät. Sich vörm Esse nit de Häng nit wäsche, dovun wed mer nit schläch.


Mt 15,21-28 En Kanaanäerin wed jesund


En der Jäjend vun Tyrus un Sidon wor Jesus ungerwächs. Do kom en Kanaanäerin zo im und dät in om Hölp anbedde, weil ihr Dochter vun nem Dämon jeploch wod. Weil Jesus nix sage dät, saaten sing Fründe: Dun ihr doch jet sage. söns schreit se hinger uns her. Jesus saate: Ich ben nor jescheck zo de Schofe ussem Huus Israel, die verlore jejange sin. Die Frau saate: Dun mer doch ding Hölp an. Un hä saate ihr: „Et es nit jod, dat Brut, wat för de Pute bestemmp es, de Hüng hin zo schmieße. Die Frau saate zo im: Och de Hüng fresse vun de Stöckchelcher, die vum Desch falle. Jesus saate: Weil dinge Jläuve ärch jroß es, soll, öm wat do mich jefroch häs, passeere. Vun selve Momang wor ihr Dochter jesund.


Mt 15,29-39 Brut wed zum zweite mol mieh


Am galiläischen See es Jesus op ne Birch jejange un hät sich hinjesatz. Dat hat sich erömjesproche un et kome vill Lück, die dudkranke Minsche bei sich hatte. Se han die Kranke vör in hinjelat, un hä hät se allemole jesund jemaat. Et Volk hät jestaunt, weil Stumme schwade, Lahme jon und Blinde widder sinn kunnte. Doför han se Jott jeröhmp. Jesus saate zo singe Fründe, dat die Lück alt drei Dach bei im wöre un nix jejesse hätte, hä well se nit met nem leere Mage Heim schecke. Sing Fründe meinten, dat et en der Wüste keine Lade jöv, en dem mer esu vill Brut kaufe künnt, öm die janze Lück satt zo maache. Op die Froch vun Jesus, wat mer dann zo Esse hät, saaten de Jünger: Mer han sibbe Brude un e par klein Feschje. Jesus leet die Minsche sich en et Gras setze, nom die Brude un die Fesch, hät Jott jedank, dat Brut en Stöcke jebroche, die Fesch klein jeschnedde un alles an de Lück usdeile loße. Allemole woten satt, un se han sibbe Körv voll jemaat met dem, wat üvverich wor. Donoh hät hä die vierdausend Männer met ihre Fraue un Pute heimjescheck, un es met nem Boot no Magadan jefahre.




Mt 15,29-39 Brut wed zum zweite mol mieh


Jesus hat vill Kranke jesund jemaat,


un dann zo singer Fründe jesaat:


Wenn ich dat sin, deit et mer wih,


denne Lück hängk de Mage op de Knie.


Se han nix jejesse, han secher Schmach.


Se wore bei mer schon fas drei Dach.


Sing Fründe meinte, dorch de Wüste kannste laufe,


do fingste keine Lade, öm Brut zo kaufe.


Op die Froch vun Jesus: Wat lit om Desch.


Se saaten zo im: Sibbe Brude un e par Fesch“.


De Jünger saaten: Setzt üch op de Äd


Jesus för üch all jet zo Esse hät.


Jesus hät e Dankjebedd zo Jott jesproche,


un dann Fesch un Brut jebroche.


Dat wod verdeilt, allemole woten satt,


mer sibbe Körv vum Esse üvverich hat.


Dann sat hä de Lück, dot jod doheim ankumme,


un es met nem Boot no Magadan jeschwomme.





Mt 16,1-12 Zeiche vum Himmel un de sure Deich


De Pharisäer wollte Jesus teste un vun im e Zeiche vum Himmel sin . Jesus saate inne: Wenn Ovends de Himmel rud es, sat ihr et jit schön Wedder. Un wenn morjens de Himmel dröv rut jefärv es, sat ihr: Et jit Rän. Am Himmel künnt ihr sin, wie et Wedder wed, ävver met de Zeiche vun der Zick künnt ihr nix anfange. Ihr treulose Halunke wollt vun mer e Zeiche? Et jillt nor et Zeiche vum Jona. Donoh hät hä sich erömjedrieht un es jejange. Sing Fründe hatte verjesse Brut met zonemme, als se an et andere Ufer jepaddelt wore. Jesus saate inne: Dot üch en Aach nemme vör dem sure Deich vun de Pharisäer un Sadduzäer. Se han semeleet un Jesus wesse loße, dat se kein Brut hatte. Dä saate zo inne: „hr maat üch Jedanke, weil ühre Jläuve janz klein es. Dot ihr nit mieh wesse, wie vun sibbe Brude un e par Feschjer allemole satt jewode sin, un noch e par Körv üvverrich wore. Künnt ihr nit verston, dat ich met dem sure Deich nit et Brut sondern dat meinte, wat de Pharisäer un Sadduzäer üch zo lihre versöke.


Mt 16,13-20 De Jläuve vun Petrus


Jesus hät sing Fründe jefroch, wat de Lück meinte, wä hä wör. Hä kräch zo hüre, dat die Eine meinten, hä wör Johannes de Däufer, Andere in för Elija of Jeremia, un widder Andere in för söns eine der Prophete halde däte. Jesus Saate: Un wat meint ihr, wä ich wör? Do maate Petrus de Mungk op un saate: Do bes de Messias, de Son vum labendije Jott. Do saate Jesus zo im: Petrus, do bes sillich, denn dat kannste nit wesse. Minge Vatter em Himmel hät dich dat wesse loße. Un ich sage der: Do bes Petrus de Fels, op dem ich ming Kirch baue dun, un keiner op de Äd of en der Höll kann se kapot maache. Ich jevve der de Schlössel vum Himmel, un wat do op de Äd binge deis, bliev och em Himmel jebunge; un wat do op de Äd lüse deis, dat bliev och do Bovve jelüs.


Mt 16,21-28 Jesus sing Leid un de Nohfoljer


Jesus dät singe Jünger verzälle, dat hä no Jerusalem jon möt. Do däten in de Äldeste, de Priester un Schrefftjelehte vill Leid an un in dud maache. Ävver de Dud künnt in nit fasshalde un no drei Dach wöd hä opjeweck. Dat jingk dem Petrus jäje de Strich, un hä saate zo Jesus: Dat muss Jott verhöde, sujet darf nit passeere. Jesus es im üvver de Muhl jefahre un hät jesaat: Jangk mer us de Auge, do Satansknoche. Wells Do dich met dingem kleine Jehens jäje Joddes Welle stemme? Dann saate Jesus zo sing Fründe: Wenn einer minge Wäch jon well, dann muss hä sing Krütz op sich nemme un mer nohkumme. Wä alles nor öm sing Levve jit, deit et verleere; un wä sing Levve wäje mer verliert, dä jewennt et för immer. Wat deit et dem Minsch nötze, wenn hä alles op der Welt jewennt, un sterve deit. Met keinem Jrosche kammer sich et Levve verlängere. De Minscheson kütt en Maach un Prach öm zo verjelde, su wie hä et för richtich hält. Unger üch sin e par, die de Dud nit sin künne, bes se de Minscheson kumme sinn.


Mt 17,1-13 De Verklärung


Jesus es met Petrus, Jakobus un Johannes op ne huhe Birch jejange. Do wood hä för ihre Auge verwandelt. Sing Jesech strohlte wie de Sonn un sing Kleider däte leuchte wie et Leech. Op einmal stund Moses un Elija bei im un däte met im spreche. Petrus maat de Muul op un saate: Et es jot, dat mer he sin. Wenn do wells, dummer för jede vun üch en Bud baue. Als hä noch am Schwade wor, kom en Stemm us ner Wolk, die saate: Dat es minge leeve Jung, dä mer jod jefällt. Op in möd ihr hüre. Die drei Jünger han sich, weil se bang wode, op de Äd falle loße. Jesus kom zo inne un saate: Stoht op, ihr brucht keine Bammel mieh zo han. Als se de Auge opjemaat hatte, stund Jesus allein vör inne. Als se de Birch erunder jingke, hät hä inne jesaat, dat se esch dann de Lück dovun verzälle dörfe, wenn hä vum Dud opjestande wör. Die Drei frochten in, woröm de Schreffjelehte sage däte, dat Elija esch kumme möt. Jesus saaten: Elija wor jekumme, ävver se han nit op in jehoht un jemaat, wat se wollte. Su muss och de Minscheson ligge, weil se in nit erkenne.


Mt 17,14-21 Ne Fallsüchtije Jung wed jesund


Als se en e Dorf kome, kom ne Mann un dät sich vör se hinkneene. Hä saate: Här, schenk ding Erbarme mingem Jung, dä mondsüchtich es, un vill Ping ushalde muss, weil hä offen et Für of Wasser falle deit. Ich han in zo ding Fründe jebraat, ävver se kunnte im nit helfe. Jesus saate: Wie lang soll ich noch bei üch sin, ihr Kleinjläuvije. Dun in zo mer bringe. Jesus hät dä Damon anjefauch, dat hä nit mieh do wor, su dat dä Jung jesund wor. Die Jünger han Jesus jefroch, woröm sei dä Dämon nit verjage kunnte. Jesus dät inne sage: Weil ihr nor ne kleine Jläuve hat. Wenn ihr ne Jläuve wie e Könche vum Mostert han dät, künnt ihr zo dem Birch sage: Rötsch e Stöckche op Sick, un dä dät et. Wenn ihr ne stärke Jläuve hat, es üch nix unmüjjerlich.


Mt 17,22-27 Leidankündijung un de Tempelstür


Jesus wor met singer Fründe en Galiläa ungerwächs un saate zo inne: De Minscheson wed wie ne Hungk en de Häng vun de Minsche jejovve. Se wäde in dud maache; ävver noh drei Dach wed hä widder opjeweck. Sing Fründe sin de Drohne en de Auge jekumme. Wie se no Kapharnaum kome, saaten de Stürkasseerer zo Petrus, op Jesus och sing Stür bezahle dät, un dä saate inne: Jo! Als se en nem Huus wore saate Jesus zo Petrus: Wat deis do meine, Simon, vun wem nemme de Künnije op der Welt Stür of Zoll? Dun die ihr Sön of de Fremde afkasseere. Weil Petrus meinte, nor vun de Fremde, saate Jesus: Dann möten de Sön frei sin. Doch mer wolle, dat se uns nix am Krage flecke künne. Jangk an de See angele, un holl dem eeschte Fesch, dä do angele deis e par Nüssele us de Muul. Dun domet ming Stür bezahle.


Mt 18,1-14 Wä es de Jrößte, Ärjernis, et verlorene Schof


De Jünger frochten Jesus, wä de Jrößte em Himmel wör. Jesus hät e klein Pütche an de Hand jenomme un jesaat: Eins well üch sage: Wenn ihr üch nit esu klein maache dot wie die Pänz, künnt ihr nit en de Himmel kumme. De Kleinste op der Äd wed em Himmel de Jrößte sin. un wä su e klein Ströppche en mingem Name opnimmp, dä deit mich opnemme. Wä sich an denne Pute, die an mich jläuve, verjriefe deit, dem möt mer ne Stein öm de Hals hänge un en et Meer schmieße. Et jit immer Jrund zum Ärjere, ävver denne, die Ärjer maache, jeit et schläch. Wenn dich ne Ärm of ne Foß ärjert, hau en av, weil et besser es, als Kröppel en de Himmel zo kumme als met heil Knoche en de Höll zo lande. Dot oppasse, dat denne Kleine nix passet, ihr Schötzengele sin och noh bei Jott.


Wat dot ehr meine? Wenn einer hundert Schofe hät, un ein verläuf sich, dann deit hä die nüngunnüngzich allein loße un dat eine söke. Un wenn hä dat jefunge hät, freut hä sich üvver dat eine mieh als üvver die Schof, die sich nit verirrt han. Su well et och nit de Vatter em Himmel, dat eins vun dä kleine verlore jeit.


Mt 18,15-21 Bröder ermahne un zosamme bedde


Jesus saate: Wenn dinge Broder of Schwester sündije deit, dann dun im oder ihr unger vier Auge de richtije Wäch zeige. Wenn se op dich hüre, dann häste se jewonne. Wenn se nit op dich hüre, dann nemm e par met, un dun inne en et Hätz rede. Wenn se och dann nit op üch hüre welle, dann dun et en der Jemeinde verzälle. Dun se sich dann immer noch nit ändere, dann solle se för dich wie de Zöllner of Heide sin. Alles bliev em Himmel jebunge, wat ihr he op der Äd binge dot, un wat ihr he los maat,bliev och em Himmel jetrennt. De Vatter em Himmel deit üch jevve, wenn sich zwei vun üch he op der Äd zosamme dun un Jott öm jet froge. Ich ben en ör Medde, wenn e par vun üch en mingem Name zosamme sin. Petrus frochte Jesus: Wie of muss ich mingem Broder verjevve, sibbe mol, wenn dä jet Fieses jäje mich jedon hät?“ Hä kräch zo hüre, dat hä im immer verjevve muss.


Mt 19,1-12 De Ehescheidung


„Hat ühr nit jelese, dat Jott Mann un Frau jemaat hät, un jesaat, dat de Mann vun singer Eldere afhaut zo singer Frau. Se sin dann ein Fleisch un Bloot. Se sin dann nor noch eins. Un wat Jott jebunge hät, darf de Minsch nit trenne“. Die frochten in dann, woröm Moses dat met nem Scheidungsbreef vörjeschrevve hät. Jesus saaten: „Wäjen ührem Hätz us Stein hät dä dat zojeloße. Ich sage üch: „Wä sing Frau, wenn se kein Nut es, fottschecke deit, es ne Ehebrecher“. Do meinten sing Fründe, dat et nit jod wör, unger dem Ömstand zo hierode. Jesus saate: „ Et jit Saache, die passet sin, un et nit zoloße, dat ne Minsch hierode deit“.


Mt 19,13-16 Jesus un die Quös


Wie Jesus dorch Judäa trok, komen de Lück un braten ihr Pute met. Se dachten, dat et für die Pute jot wör, wenn Jesus denne de Häng opläje dät. Die Jünger ävver däten de Lück deswäje usschänge, weil se Jesus der Hals frei halde wollte vun dä Pänz. Als Jesus dat hoot, wot hä ärjerlich un sat für sing Fründe: Loot doch dä Blödsinn sin un lost die Quös bei mich kumme, denn für die es doch der Himmel do. Un ich sage üch, keiner kann en der Himmel kumme, wenn dä sich nit der Himmel esu schenke liss, wie die Pänz en annemme. Hä leet die Pute op singe Schuß klemme, öm met inne zo schmuse. Dann hät hä se jesänt un de Lück han ihr Pute widder op de Ärm jenomme.


Mt 19,16-30 De rieche Jüngling un de Luhn


Ne junge Mann kom zo Jesus un frochte in: „Meister, wat muss ich Jodes dun, öm en de Himmel zo kumme?“ Jesus saate: Wat deiste mich froge üvver et Jode? Nor einer es de Jode! Wenn do ävver iwich levve wells, dann dun de Jebotte halde. Op die Froch welche, dät Jesus antwoode: Do solls keine dut schlage un kein Fisternöllche han. Do solls nit stelle un leje. Do solls dinger Eldere de Ihr jevve un de Nöchste su jän han wie dich selvs. Weil dä Mann meinte, dat hä dat alles su lang jedon hät, wie hä levve dät, saate Jesus: Wenn do vollkumme sin wells, dann dun alles, wat do häs verkloppe un dat Jeld de Ärme jevve. Dann häs do em Himmel ne jroße Schatz. Als dä Jüngling dat jehoot hat, komen im de Drohne en de Auge un es jejange, weil hä vill an de Föß hat un dovun nix afjevve wollt. Jesus saate: E Kamel kann leichter dorch e Nodelloch rötsche, als einer met nem decke Bankkonto en de Himmel kumme kann. Weil sing Fründe frochten, wä dann üvverhaup en de Himmel kumme künnt, krächten se zo hüre, dat bei Jott nix unmüjjelich wör. Petrus saate: Mer han alles hinger uns zo loße, öm met der zo jon. Wat passet dann met uns. Jesus saate: Ihr dot allemole, wenn ich en der Neue Welt om Thrun der Herrlichkeit setze, nevve mer sin. Jeder, dä wäje mer alles opjevve deit, kritt et em Himmel deck zorück. Vill, die de Eeschte wore, wäde de Letze sin, un de Letzte de Eeschte.


Mt 20,1-19 Et Jleichnis vun denne Arbeider em Wingbirch


Jesus saate: Mem en de Himmel kumme es et wie met nem Winzer, dä am fröhe Morje Arbeider för singe Wingbirch jesook hät. Hä hät sich met inne op ne Dachluhn jeeint un se en de Wingbirch jescheck. Donoh hät hä alle drei Stunde neu Lück ankascheet, un inne ne jerächte Luhn versproche. Am Ovend hät hä singem Verwalter jesaat, dat hät de Lück, anjefange bei de Letzte, bezahle soll. Die zoletzt jekumme wore, un nor ein Stund jearbeit hatte, krächten su vill, wie hä met de Eeschte usjemaat hat. Die, die de janze Dach jearbeit hatte, krächten jenau su vill un fingen an zo meckere, weil se meinten, dat se mieh krijje möten. Dä saaten inne: Ich dun nix Unräschtes, wenn ich üch dat jevve, wat mer usjemaat han. Ben ich schläch, wenn ich met dem, wat mer es, dun wat ich well. Esu wäde de Letzte de Eeschte un de Eeschte de Letzte.


Mt 20,20-34 De Moderun dem Zebedäus sing Sön


De Moder vun de Zebedäus ihr Sön, Jakobus un Johannes, kom zo Jesus un hät sich vör im op et Jesech jelaat. Als Jesus se frochten, wat se wöllt, saate se: Sach mer, dat ming zwei Sön rechts un links vun der setze, wenn do em Himmel bes. Jesus saate: Do weiß nit, wat do do schwade deis. Künne die us dem Jlas drinke, wo drus ich drinke? Se meinte, dat se dat künnte. Jesus saate wigger: Ming Jlas künne se usdrinke, ävver nevve mer setze die, die minge Vatter bestemme deit. Als die zehn dat hoten, han se sich jeärjert. Jesus saate zo inne: Ihr dot wesse, dat die, die rejeere, met Jewalt de Völker ungerdröcke. Bei üch soll et andersch sin. Wä de Jrößte sin well, soll ühre Deener sin, un wä de Eeschte sin well, dä soll ühre Knäch sin. Esu wie de Minscheson nit jekumme es, öm sich bedehne zo loße, sondern öm zo deene, un sing Levve zo loße als Lösejeld för janz vill Minsche. Als se widder ungerwächs wore, woren do zwei Blinde. Wie die hoten, dat Jesus grad vörbei köm, reefe se Jesus, do Son vum David, schenk uns ding Erbarme. De Lück saaten, dat se de Schnüss halde solle, ävver se refe emmer wigger. Jesus dät ston blieve un frochten se, wat se wolle, un hä kräch zo hüre, dat se widder sinn künnte. Jesus hät se op de Auge jetipp, do kunnte se widder sin, un sin met im jejange.


Mt 21,1-11 Se kome no Jerusalem


Als se nom Ölbirch vun Betphage, en der nöh vun Jerusalem kome, hät Jesus zwei Lücken e Dörfje jescheck un jesaat, dat do en junge Eselin an nem Pol fassjebunge wör, die se zo im bringe solle. Wenn üch einer froge deit, woröm ihr dat dot, dann saat im, dat de Här se bruche dät. Su wode de Wöd vum Prophet wohr: Dot Zion sage, dat dinge Künning op nem Esel setz un zo der kütt. Sing Fründe han dat jedon un ne Lappe op singe Rögge jelaat. Jesus hät sich do dropp jesatz un op de Wäch jemaat. Janz vill Lück han Jröns un Döcher op de Äd jelaat jerofe: Hosanna, dem David singe Son, dä em Name vum Här kütt. En Jerusalem sin se jefroch wode, wä dat wör un krächten zo hüre, dat dat de Prophet Jesus us Nazaret wör.


Mt 21,12-17 Jesus jach de Händler us dem Tempel


Als Jesus en der Tempel kom, hatten do Händler sich hinjesatz, öm Jeschäfte zo maache. Jesus saate zo inne: Et steit jeschrevve, dat et Joddeshuus zom bedde do es. Ihr hat et ävver zo ne Räuberhöhl jemaat. Hä hät de Desch ömjekipp un dat Pack met ner Peitsch erus jeschmesse. Et kome kranke Minsche zo im, die hä jesund jemaat hät. Pute kome en der Tempel un han jerofe: Hosanne, dem David singe Jung. De Priester un Schrefjelehte han sich do drüvver jeärjert, un Jesus frochte se, op se noch nie jelese han: Us dem Schnüßje vun de Pute deis do der die Lob forme.


Mt 21,18-21 De unfroochbare Feijebaum


Wie se en aller Herrjottsfröh zorück no de Stadt jinge, krät Jesus Kohldamp. Do soch hä ene Feijebaum ston un wollt sich e paar Feije afplöcke, ävver an dem Baum wor kein einzije Froch dran. Do saht hä: Wat soll mer met enem Obsbaum, dä kein Froch brengk. Dröm sage ich dir Baum: En Iwichkeit solls do kein Froch mieh brenge. Em selve Augebleck leet dä Baum all sing Blädder hänge. Wie sind Fründe dat soche, han all jestaunt un sich jefroch, wie dat sin kann, dat ene Baum esu schnell verdrüjje kann. Jesus soch dat un saate für se: Wenn ihr ne janz faste Jläuve han dät, un kein Minütche zweifele dät, dann künnt ihr mir dat, wat ich met dem Feijebaum jemaat han, nohmaache. Un wenn ihr för do hinge dä Berg sage dät: Fall en et Meer, su dät dä dat och. Denn alles, wo ihr janz fass dran jläuft, un em Jebett no frocht, dat wet üch jejovve.


Mt 21,23-27 De Vollmachfroch


Als Jesus in der Tempel kom, un de Lück ungerreechte dät, frochten in de huhe Priester un de Äldeste, met welchem Räch hä dat dät, un wä im dat jejovve hät. Jesus saate zo inne: Wenn ihr en Antwoot op ming Froch jevve künnt, dann dun ich och üch antwoote. Dät de Johannes Däufe em Name vum Himmel of vun de Minsche? Do wore die en ner Zwickmüll; däten se sage vum Himmel, dann wäden se jefroch, woröm hat ihr im dann nit jejläuv; däten se sage, vun de Minsche, dann hatten se för de Minsche Angs, weil et Volk meinte, dat wör ne Prophet. Se han Jesus jesaat, dat se dat nit wesse künnte, un se krächten vun im zo höre, dat och hä inne nit sage dät. en wat för einer Vollmach hä en der Tempels lehre dät.


Mt 21,28-32 Gleichnis vun zwei Sön


Jesus saate: Wat dot ihr meine? Ne Mann hat zwei Sön. Zo dem eine saate hä: Jank en minge Wingbirch arbeide. Dä Jung saate Jo, jingk ävver nit. Donoh saate hä dat selve zom Zweite. Dä saate: Näh, dat dun ich nit, ich han kein Loss. Dä Zweite hät et sich dann üvverlat un es doch en de Wingbirch jejange. Wä vun dä Zwei hät jedon, wat de Vatter jesaat hät? Hä kräch zo hüre, dat dat dä Zweite wor. Do saate Jesus: Ich well üch eins sage: De Bedröjer un Nutte kumme eher en de Himmel als ihr. Johannes es zo üch jekumme un hät ihrlich jesproche, ävver ihr hat im nit jejläuv. De Bedröjer un Nutte han im jejläuv. Ihr hat dat jesinn un nit simeleet, dat mer Johannes jläuve kann.


Mt 21,33-45 De schlächte Winzer


Noch e Jleichnis saate Jesus. Ne Winzer hat ne jroße Wingbirch, öm dä ne Zung, ne Kälter un ne Turm hät maache loße un hät dat Janze verpaach. Als de Zick der Ernte wor, hät hä ne Knäch dohin jescheck, öm singe Andeil zo holle. Die fiese Pächter han dä Knäch dut jeschlage; un och die Andere, die jescheck wode, de Frooch avholle sollt. Do hät Hä singe Son jescheck, weil hä jläuvte, dat se Achtung vör dem hätte. Dat Kradepack soch dä Jung kumme un saaten: Dat es de Erbe, wemmer den kapott maache, jehöt de Wingbirch uns. Wat dot ihr meine, wat de Winzer met denne Pächter maache deit? Se saaten: Hä wed dat Pack zo Grund reechte un de Wingbirch an Andere verpachte, die im singe Deil jevve. Do saate Jesus: Hat ihr nie en de Böcher jelese. Dä Stein, dä keiner han wollt, es zom Schlussstein jewode. Doröm sage ich üch: Et Joddesrich wed vun üch jenomme un nem andere Volk jejovve, dat sing Frooch bringe deit. De Priester un Pharisäer han jemerk, dat hä vun inne sproch, un hätte im jän jet anjedon. Ävver se traute sich nit, weil et Volk jejläuv hät, dat Jesus ne Prophet wör.


Mt 22,1-14 E Huhzigsfeer vun nem Künning


Jesus saate en nem Jleichnis: Mem Himmel es et wie en Huhzigsfeer, die ne Künning för singe Son maache wollt. Sing Knächte sin losjetrocke, öm de Jäss zo sage, dat se zor Huhzig kumme solle. Ävver die hatte kein Los. Hä hät sing Knächte noch ens losjescheck, öm de Jäs zo sage, dat de Ooß jebrode un de Wing parat wör, se möchte doch kumme. Ävver die han sich hinger Usrede verstoche un die Knächte verhaue of kapott jemaat. Dä Künning kräch de Wood, an hät se dorch sing Saldate öm de Eck bringe loße. Dann saate hä zo singe Knächte, jod op de Stroß un dot alle Lück die ihr treffe dot, zur Huhzigsfeer enlade. Dat han die jedon, un de Saal wo voll. Als de Künning en de Saal kom, un sich die Lück anjeloort hät, soß do einer, dä kein Huhzigskleid an hat. Dä Künning saate zo im; Fründ, wie bes do ohne Huhzigskleid he eren jekumme? Ävver et kom kein Wötche us singer Muul erus. Do Saate de Künning: Dot in zo nem Paketche binge un erus schmieße, wo et nor Knatsche un Zängklappere jit. Et wäde vill berofe, ävver nor janz winniche sin usjesook..


Mt 22,15-22 De Stür


De Pharisäer han üvverlat, wie se Jesus dorch sing eijene Wöd fange künnte. Se han ne Lakai zo im jescheck un im enjetrichteert, dat hä Jesus zoeesch Hunnich öm de Muhl schmiere un dann froge soll. Hä saate: Mer wesse, dat do de Wäch zo Jott en Wohrheit uns lihre, un keine donoh froge deis, op et im pass oder nit. Doröm sage mer, muss mer dem Kaiser en Rom Stür bezahle oder nit. Jesus kunnt et filuische en dä Froch rüche un saate: Wat hat ihr linke Pattevugels met mer vör? Dot mer ens ne Störjrosche jevve. Als hä den hat, saaten Jesus. Wem sing Bild es op dem Jeldstöck. Se saaten: dat vum Kaiser. Un Jesus saate: Dot dem Kaiser jevve, wat im jehöt, un Jott, wat Joddes es. Als se dat hote, woren se vun de Söck, un han sich dönn jemaat.


Mt 22,23-33 Jit et vum Dut e opston?


De Sadduzäer, die nit an de Auferstehung jläuve, han Jesus jefroch. Meister, Moses hät jesaat: Wenn ne Mann ohne ne Put sterve deit, dann soll singe Broder die Witwe hierode un dä Frau e Kind maache, wat dann als Son vun dem Broder jelte deit. Bei uns wore sibbe Bröder. De Eeschte hät jehierot un es ohne e Kind zo maache, jestorve. Jenau su es et dem zweite, drette un allemole bes zum siebente. Wäm vun dä Sibbe wed no der Auferstehung die Frau jehüre. Jesus saate: Dot ihr de Schreff un de Kraff Joddes nit kenne? Bei de Auferstehung jit et kein verhierot sin. Allemole sin Engel em Himmel. Üvver de Auferstehung der Dude steit en de Schreff : Ich ben de Jott vun Abraham, Isaak un Jakob Hä es nit de Jott vun de Dude, sondern vun de Labendije. De Minsche, die dat jehoot hatte , han jestaunt üvver sing Lihr.


Mt 22,34-45 Et jrößte Jebot


Als de Pharisäer jehoot han, wie Jesus de Saduzäer de Muul jestopp hät, hä ne Jesetzlehrer in jefroch: Wat es et hüchste Jebot em Jesetz? Jesus saate: Do solls dinge Jott mem Hätz un met der Siel leev han. Dat es et jrößte un Eeschte. Et Zweite es wie et Eeschte: Do solls dinge Nöchste esu jän han wie dich selver. An denne Zwei hängk et janze Jesetz vun de Prophete. De Pharisäer, die do wore, hät Jesus jefroch: Wat meint ihr, wem singe Son es de Messias? Se saaten, dat dat David wör. Jesus saate: Wie kann in ävver David em Jeis Här zo in sage, wenn hä sät: De Här saate zo mingem Herr: setz dich rächts nevve mich, bes dat ich dir us dinge Feinde e Foßbänkche jemaat han. Wenn David zo im Här sät, wie kann hä dann sing Son sin. Die Pharisäer hatten dodrop kein Antwoot mieh, un keiner hat mieh Kurasch, in jet zo froge.


Mt 23,1-12 De heuchelnde Pharisäer


Jesus saate zo singer Fründe un die Lück, die bei inne wore: Om Lihrstohl vum Moses setze de Pharisäer un Schefjelehte. Dot alles wat die üch sage, Ävver dot nit dat, wat die dun. Se packe schwere Püngel zosamme un läje se üch op de Puckel, inne selvs ävver es e Fedderche zo schwer, wenn se dat drage müsse. Met allem, wat se dun, welle se vör de Minsche jlänze. Se welle de eeschte Platz en der Synagog, un och wenn se enjelade sin, wolle se de Ihreplatz. Wo se jon un ston, solle de Lück Rabbi zo inne sage. Keiner vun üch soll sich Meister nenne, weil et nor eine Meister jit. Ihr allemole ävver sit Bröder un Schwestere. Och sollt ihr zo keinem Vatter sage, weil et nor eine Vatter jit, un dä es em Himmel. Wä sich selver jroß mät, wed klein, un wä sich klein mät, wed de Jrößte.


Mt 23,13-32 Jäje de Schreffjelehte un Pharisäer


Weh, ihr Heuchler, ihr hat de Himmel zojemaat. Ihr selvs kutt nit eren, un die eren wolle, dot ihr nit loße. Ihr dot üch de Hüser vun de Witwe unger de Näl risse, un sat, dat ihr janz vill för se bedde dot. Ihr dot wick reise, öm eine zo bekerre. Un wenn dat jeflupp es, maat ihr us im ne Höllehungk, dubbelt su fies wie ihr sit. Ihr dot sage, dat op der Tempel schwör nix es, nor beim Jold vum Tempel deit jelde. Ihr Idiote, es et Jold mieh als der Tempel? Un wenn einer op de Altar schwört, dat wör nix, wenn ävver einer op de Altar schwört un op dem., wat drop lit, da dät jelde. Ihr Blötschköpp; wat es jrößer, dat, wat op dem Altar lijje deit, oder de Altar, dä dat hellich mät, wat drop lit. Wä alsu schwöre deit, op Altar, Tempel of Himmel, dä deit dat op alles, wat dozo jehöt. Ihr dot vum Kleinkrom de Zehnte jevve, ävver et wichtigste wie Treu, Jerächtichkeit un Erbarme dot ihr verjesse. Ihr dot de Tass un de Kump spöle, ävver enne sit ihr Räuber un Halunke. Ihr dot üch vun usse jevve wie Jerächte, ävver enne sit ihr falsch Fuffzijer. Ihr dot de Jräver vun ühr Ahle schmücke un dot sage, wemmer domols jeläv hätte, hätte mer kein Schold am Dut vun de Prophete. Ihr dot ür eije Zeuchnis schrieve, ihr Prophetemörder. Ihr maat et Moos vun ühre Ahle voll“.


Mt 23,33-39 Verbreche un Strof


Wat wollt ihr dun, ihr Jeffspritze un Lumpeminsche, öm nit en de Höll zo kumme. Ich dun Prophete un Weise zo üch schecke, Ävver ihr wollt nix vun inne wesse un dot se foltere un sojar dut maache. Ich sage üch: alles jerächte Bloot, was verjosse wode es, vum Abel anjefange bes Zacharias, wed üvver üch kumme. Jerusalem, Jerusalem; Do deis de Prophete dut maache, un die ich zo der jescheck han, deiste steinije. Ich han et off probet, ding Pute zo sammele, esu wie en Henn ihr Kückelcher unger ihr Flöjele sammelt, ävver do häs et nit jewollt. En ühre Hüser wunnt keiner mieh, se wäde zo Ruine. Ich sage üch: Vun Hück an kumme ich nit mieh zo üch, bes dat ihr rofe dot: Mer ihre un priese, dä do kütt em Name vun unsem Här


Mt 24,15-36 Drangsal üvver Jerusalem


Wenn ihr an hellije Orte sit un dat Unheil kütt, wat Daniel prophezeit hät, dann dot op de Birch fliehe. Wä om Dach of op singem Acker am arbeide es, soll nit noch flöck sin Saache holle. Dot bedde, dat dat Unjlöck nit em Winter of am Sabbat üvver üch kütt. Wat dann passet, hät et noch nie op der Welt jejovve. Wenn wäje de Jerächte die Zick nit jestümp wöd, dät kein Minsch üvverläve. Wenn üch einer sät, do es de Messias of do kütt ne Prophet, selv wenn se jroße Wunder wirke, dot keinem jläuve. Ich han et üch jesaat. Wie ne Bletz vun Oste bes Weste leuchte deit, su es et, wenn de Minscheson kütt. Ihr dot doch wesse, wo Aas es, dun sich de Jeier sammele. Noh dem jroße Unheil deit kein Sonn un keine Mond mieh schinge un de Stäne falle vum Himmel. Dann steit de Minscheson met Maach un Praach op de Wolke am Himmel. Hä scheck unger lautem Trompeteklang de Engele us, de usgewählte zo sich zo rofe. Wenn am Feijebaum de Blädder drieve, dann kütt de Sommer. Dat alles passet, solang de Minsche levve. Himmel un Äd jon unger, ävver ming Wöder jelde iwich. Wann dat alles passet, weiß nor de Vatter em Himmel.


Mt 24,37-51 Dot jod oppasse


De Minsche wollte nit Jott erkenne, se han jefresse un jesoffe bes Noah en sing Arche jejange es. En der jroße Flut sin domols alle Minsche un Diere versoffe. Su wie domols keiner ahne kunnt, dat de Flut kom, esu unverhoff kütt och de Minscheson. Dann kann et passeere, dat wo Zwei zesamme am arbeide sin, dat de Eine opjenomme wed un de Andere doblieve muss. Dot alsu jod oppasse, denn keiner weiß, wann de Här kütt. Wenn einer wöss, wann ne Spetzbov köm, dät hä en singem Huus alle Dörre un Finstere verrammele. Ne treue Deener es am arbeide. wenn singe Baas kütt. Dä deit in dann als sing Vize ensetze. De untreue Deener meint, dat singe Herr noch nit köm. Hä nimmp sich Zick, deit nor noch jod esse un drinke un sich met de andere Deener zänke. Wenn singe Här dann op eimol em Dörrahme steit, dann kritt hä de Puckel volljehaue un wed zum Düvel jejach wäde, wo et nor noch knatsche un met de Zäng klappere jitt.


Mt 25,1-13 Et Jleichnis vun de zehn Juffer


Jesus saate: Mem Himmel es et wie met zehn Juffer, die ihr Tranfunzel jenomme han, öm dem Bräutijam entjäje zo jon. Fünf wore schlau un fünf wore domm. De Schlaue han sich Öl metjenomme, de Domme han et verjesse. Weil de Bräutijam eesch jet späder kom, sin se allemole enjeschlofe. Medden en der Nach hoten se, dat de Bräutijam köm. Do sin se opjestande un han ihr Lampe zoräch jemaat. De Domme wollte vun de Schlaue jet Öl han. Die han inne nix metjejovve, weil se meinten, dat dat Öl nit ricke dät för zwei Lampe, un se sich jet Öl kaufe solle. Wie die Domme fott wore, öm sich Öl zo kaufe, kom de Bräutijam, un die Schlaue sin met im en de Huhzigsaal jejange. Als se allemole em Saal am fiere wore, komen die Domme un wollte metfeere. Dä Bräutijam Saaten: Ich kenne üch nit. Ihr möt alsu wachsam sin, weil keiner de Stund of de Dach kennt, wann de Här kütt.


Mt 25,14-30 De zehn Talente


Jesus saate:Et es wie bei nem Här, dä op Jöck jon wollt. Hä hät dat janze Schmölzje vun singe Deenslück zesamme jerofe, un hät sing Jrosche, su wie hä et meinte unger sing Lück verdeilt. Allemole sollte met dem Jeld jot Jeschäfte maache, un wenn hä zoröck köm zeije, wat se jemaat han. Die Knächte han, wie hä fott wor, tirek anjefange met dä Jrosche zo arbeide. Allemole han se dubbelt suvill wie se jekräch han jewonne. Nor Einer hat e Loch jejrave un dat Jeld do dren verstoche. Wie de Här no langer Zigg widder zoröck kom, hät hä met singer Lück afjerechnet. Weil se allemole esu vill dobeijewonne han, wie se jekräch hatte, saate de Här inne, dat se treu Deener wöre, un se sich met im freue solle. Dä, dä sing Jeld en de Äd verstoche hat saate: Do bes ne strenge Här. Do deis ernte, wo do nix en de Äd jedonn häs, un do dies sammele, wo do nix jestreut häs. Doröm han ich ding Jrosche verstoche un jevve der su widder, wie do se mer jejovve häs. Do saate de Här: Do fuul Sau, do woß, dat ich nix jedon han un vun üch jet verlangk han, wat ihr künnt. Wenn do dat Jeld op de Sparkass jebraat hätts, dann hät ich noch Zinse jekräch. Jev alsu ding Jrosche nem Andere, dä mieh dodrus maache kann. Dä, jet hät, deit noch jet dobei krijje, un dem, dä nix hät, wed alles avjenomme. Mach dat do dohin fott küss, wo et nor Schlächtes jit.


Mt 25,31-46 Et Jüngste Jereech


Wenn de Minscheson met alle Engele kütt, deit hä sich op singe Thrun setze. Alle Minsche müsse zo im kumme. Hä deit de Schöfje op sing linke un de Böck op sing rächte Sick zorteere. Dann deit de Künning zo denne op de rächte Sick sage: Üch hät de Vatter jesänt. Kutt dohin, wo ich schon ne Platz för üch jemaat han, eh de Welt wor. Ihr hat mer zo Esse un Drinke jejovve, wenn ich Hunger un Doosch hat. Ehr hat mer Plute jejovve, wenn ich nix am Liev hat. Wenn ich krank of en Klingelpötz wor, sit ehr mich besöke jekumme. De Jerächte sage dann: Wie künne mer dat alles jedon han, mer han dich doch nie jesinn. De Künning sät dann: Wat ehr de Kleinste vun minge Schwestere un Bröder jedon hat, dat hat ehr mer jedon. Zo denne op singer linke Sick wed hä sage: Schert üch zum Deufel ehr Rattepack. Ehr hat nit jemerk, dat ich Hunger, Doosch, kein Plute am Liev, un krank of en der Blech wor. Och die wäde sage: Mer han dich doch nie jesinn. De Künning deit inne dann sage: Ehr hat an de klein Lück vörbei jeloort un nix öm se jejovve. Se müsse dann dohin jon, wo se iwich Ping han.


Mt 26,1-16 Judas deit Jesus verrode


Jesus saate zo singe Fründe: En zwei Dach es Ostere, dann dun se de Minscheson jefange nemme un an et Krütz näle. Em Palast vum huhe Priester Kajaphas han sich de Ahle vum Volk jetroffe, se wore sich einich, dat se Jesus met nem Trick schnappe un kapott maache wollte. Öm et Volk räuhich zo halde, dorf dat nit an nem Festdach sin. Jesus wor en Betanien em Huus vun Simon, nem Ussätzije, do kom em Frau met nem Döppe düre Salvöl un hät im dat üvver de Kopp jeschott. Dat hät sing Jünger jeärjert, weil se meinten, dat wör Jeld, dat am Finster erus jeschmesse wode wör. Dat hät Jesus jemerk un jesaat: Dot doch die Frau nit beleidije. Se meint, jet Jodes jedonn zo han. Ärme hat ihr emmer en de Nöh, ävver mich hat ihr nit mieh lang. Se hät dat jedon för ming Bejrävnis. Ich sage üch, wo üvverall vun minger Bottschaff jeschwad wed, dun se och üvver die Frau schwade.

